Author: Krošlák Marek
Last saved by: Ňuňuk Pavol
Company: MP SR

Predkladacia správa
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 488/2010 Z. z. o podmienkach poskytovania podpory v poľnohospodárstve formou priamych platieb v znení neskorších predpisov sa predkladá ako iniciatívny návrh.
Predloženie návrhu nariadenia vlády vyplynulo z potreby praxe, kedy zo strany niektorých žiadateľov dochádza k umelo vytvoreným podmienkam a úmyselnému konaniu za účelom poskytnutia neoprávnenej podpory formou priamej platby. Úmyselným konaním sa v tomto kontexte, v zmysle platnej legislatívy, rozumie deklarovanie údajov o plochách, dodržaní podmienok oprávnenosti na platbu v predkladanej žiadosti s vedomím žiadateľa, že nie je schopný predmetné podmienky dodržať. Umelým vytvorením podmienok sa v zmysle platnej legislatívy rozumie také konanie žiadateľa, ktorý vyvíja aktívnu činnosť smerujúcu k účelovému vytvoreniu alebo predstieraniu splnenia podmienok, ktoré sú motivované úmyslom získať výhodu, ktorá je v rozpore s cieľmi daného režimu priamych platieb. Účelom takejto definície nemá byť prepojenie s  kvalifikáciou úmyselného konania podľa Trestného zákona a nemá byť dotknuté prípadné trestné stíhanie orgánmi činnými v trestnom konaní podľa príslušných ustanovení Trestného zákona. Takého navodenie splnenia podmienok pritom nie je v súlade s účelom získania priamych platieb v súlade s pravidlami EÚ.
Cieľom predloženého návrhu nariadenia vlády je znížiť a vylúčiť platby vyplývajúce z nezrovnalostí zavinených úmyselným konaním a umelo vytvorenými podmienkami. Toto predstavuje jeden z mechanizmov krátenia platieb v prípade nedodržania podmienok pre získanie priamych podpôr týkajúcich sa plôch zo strany žiadateľov o priame platby v súlade s nariadením Komisie (ES) č. 1122/2009 a nariadením Rady (ES) č. 73/2009. Navrhovaný dátum nadobudnutia účinnosti je odôvodnený potrebou umožniť adresátom zákona dostatočné obdobie na podanie žiadostí o podporu.
Návrh nie je potrebné predložiť do vnútrokomunitárneho pripomienkového konania
Návrh nariadenia vlády je v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná.
Návrh nariadenia vlády SR bude mať negatívny vplyv na rozpočet verejnej správy, ktorý je však zabezpečený v rámci schválených limitov výdavkov kapitoly Ministerstva pôdohospodárstva a rozvoja vidieka SR na príslušný rozpočtový rok, bez zvýšených požiadaviek na prostriedky štátneho rozpočtu. Predkladaný návrh nariadenia vlády nebude mať žiadny sociálny vplyv, nebude mať negatívny environmentálny vplyv a negatívny vplyv na hospodárenie podnikateľskej i nepodnikateľskej sféry v poľnohospodárstve a na stabilizáciu pracovných miest v poľnohospodárstve. Návrh nebude mať vplyv ani na informatizáciu spoločnosti. Predložený návrh bol predmetom pripomienkového konania, ktorého výsledky sú uvedené vo vyhodnotení pripomienkového konania.
Návrh sa predkladá do ďalšieho legislatívneho konania s rozporom týkajúcim sa jednej zásadnej pripomienky ZMOS, ktorej obsahom je požiadavka ustanoviť povinnosť žiadateľa preukázať vyrovnanie záväzkov voči územnej samospráve, a jednej zásadnej pripomienky AZZZ SR, ktorej obsahom je požiadavka zmeny výmery trvalých trávnych porastov a objemových krmív a zmena zaťaženie veľkej dobytčej jednotky. Akceptovanie týchto zásadných pripomienok by bolo v rozpore s právne záväznými aktmi EÚ, so záväzkami SR voči EÚ a bolo by porušením rovnakých podmienok pri poskytovaní platieb žiadateľom.